runetrust/blame-folketinget-dk huggingface dataset:
Jørgen Arbo-Bæhr (EL), 2005-12-15:
De mennesker, som i dag er ramt af kontanthjælpsloftet, er blevet så fattige, at det kniber med overhovedet at få råd til at købe tøj til børnene, købe et juletræ til juleaften og få en anstændig tilværelse for sig selv og deres børn.
Christian Langballe (DF), 2017-04-27:
Og så vil jeg godt sige, at når ordføreren for Det Radikale Venstre siger, at det, Dansk Folkeparti foreslår, er helt ude i hampen, tænker jeg, at vi er på rette spor, for når De Radikale virkelig puster sig op, er det, fordi man har gjort noget rigtigt.
Knud Kristensen (KF), 2007-12-13:
Forslaget til lov om ændring af lov om europæiske samarbejdsudvalg er en tilpasning af direktiv nr. 94/45/EF om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne.
Rune Lund (EL), 2006-02-03:
Marokko er en af de største modtagere af europæisk bistand, og det har særlige handelspræferencer, men alligevel har Marokko i årevis fået lov til at løbe om hjørner med FN og med verdenssamfundet på en måde, som det ikke er mange andre stater forundt; mange andre stater kan ikke tillade sig det samme.
Finn Sørensen (EL), 2014-01-30:
Jeg har et moralsk spørgsmål: Tror ordføreren, det er gavnligt for moralen blandt danske virksomhedsledere med hensyn til at betale skat til det danske samfund, at de nu kan se, at regeringen med Liberal Alliances støtte giver indflydelse til en notorisk skatteunddrager som Goldman Sachs – indflydelse på en statslig virksomhed?
Frank Jensen (S), 1997-11-05:
Når jeg ser på, hvilken rolle SF tidligere har spillet i den danske registerlovgivningsdebat, så skulle det have været en solstrålehistorie for hr. Holger K. Nielsen i dag, at vi har sådan et godt registertilsynssystem i Schengen - det skulle have været en solstrålehistorie - og at der lå en rapport i maj måned, der ikke var oversat til dansk, og som jeg så skulle have sendt over i Folketinget, hvor jeg mener, jeg ville være blevet kritiseret for at sprænge den procedure, som vi har med Folketingets Europaudvalg og Retsudvalg, med, at man sender de papirer over, som har relevans i forhold til den politiske beslutningsproces.
Nikolaj Villumsen (EL), 2018-05-23:
Så når udlændinge- og integrationsministeren påstår, at det er forældrene, der tager børnene som gidsler for at undgå hjemrejse, så er realiteten jo, at det i lige så høj grad er ministeren og den danske regering, som tager børnene som gidsler for at tvinge forældrene til at rejse.
Karsten Lauritzen (V), 2014-05-14:
Og hvis vi skal ændre på det, og hvis vi skal normalisere Christiania, så er der behov for, at vi politikere behandler Christiania som alle mulige andre områder med den mangfoldighed, der er plads til inden for lovens rammer. Det kunne jeg godt tænke mig at regeringen gjorde i højere grad, end den gør i dag, for ellers bliver der ved med at være et parallelsamfund på Christiania, hvor der gælder andre regler end i resten af landet, og jeg synes ikke, vi kan være det bekendt politisk.
Ole M. Nielsen (KRF), 2001-01-16:
Her har vi jo set, at arbejdsformidlingskontoret i Sæby flytter, at Told og Skat flytter arbejdspladser fra Hjørring og Frederikshavn til Aalborg, og at fødevareregionen blev centraliseret, idet man lagde den i Aalborg - i øvrigt med store udgifter til følge for de fødevareimportører, som ligger i Hirtshals.
Torben Hansen (S), 2003-01-15:
For det står sådan set i regeringsgrundlaget: Det er instituttets opgave gennem forskning på højt internationalt niveau at skabe overblik osv., osv. Med det røre, der har været de seneste dage - Udvalgene vedrørende Videnskabelig Uredelighed, bestyrelsesmedlemmer har smækket med døren og andre ting - betyder det så omvendt, hvis ministeren stadig væk har fuld tillid til hele systemet, at ministeren så på det her punkt vil lave sit regeringsgrundlag om, når det så skal laves om på et tidspunkt, og at han så vil skrive, at det er instituttets opgave gennem debat osv., osv.?
Pia Olsen Dyhr (SF), 2008-01-31:
Mange af de her problemstillinger vil vi stadig væk gerne undersøge og diskutere nærmere internt, for der er ingen tvivl om, at SF's ønske med hensyn til en forbindelse over Femern Bælt vil være Gedser-Rostock, og det vil være en jernbaneforbindelse.
Astrid Krag (SF), 2008-11-21:
Men vi vil ikke lade de to regler stå i vejen for, at Danmark kan få en ny regering, der kan komme i gang med at føre en ambitiøs integrationspolitik, så vi kan få integrationen til at lykkes, og så vi kan få gjort op med skabelsen af den nye underklasse, vi er ved at få i Danmark, hvor det altså er de etniske minoriteter, der scorer lavest på alle de parametre, man kan slå op i Danmarks Statistik, der handler om det gode liv, altså når det kommer til arbejdsløshed, når det kommer til, hvor mange kvadratmeter man bor på, når det kommer til, hvor sund man gennemsnitligt er osv. osv.
Holger K. Nielsen (SF), 2017-12-12:
Jeg skal ikke gå ind på sådan en større filosofisk og principiel diskussion af det, men blot sige, at jeg er enig med de ordførere, der har påpeget, at det er utidigt, at vi fra dansk side vil gå enegang omkring en sag som den her; at vi sådan set altid har ment, fordi vi er et åbent samfund, at det er en fordel med internationale regler, et internationalt retssystem, hvilket også gælder i forhold til menneskerettigheder, og det har vi som et lille land en kæmpe, kæmpe stor fordel af.
Susan Kronborg (RV), 2022-03-02:
Jeg vil gerne høre, hvad ordføreren mener om, at meget af Danmarks frontpersonale under den forgangne coronakrise – det er sosu-assistenter, sygeplejersker, børnehavepædagoger, buschauffører og togførere – lige netop er i den situation, at de selv kommer fra udlandet, men at deres børn er født her i Danmark, og at deres børn alligevel kan se frem til en procedure, hvor de skal igennem et hækkeløb af forhindringer for at få dansk statsborgerskab.
Frank Dahlgaard (UP), 2000-11-21:
De skriver først, at det er vanskeligt at vurdere de fulde økonomiske konsekvenser, men så skriver de, at udviklingen i bl.a. aktiekurserne indikerer, at udsigterne for de kommende år ikke er påvirket negativt af afstemningsresultatet, selvfølgelig fordi aktiekurserne er påvirket af, hvordan udsigterne nu er 5, 10, 15 år frem i tiden.
Rune Lund (EL), 2016-11-30:
Og hvis prøveløsladelse er en gulerod for at komme ud og blive resocialiseret i samfundet, så skal man jo sørge for, at man ikke gør den gulerod så lille, at den ikke bliver attraktiv og vi ikke opnår det, som er formålet med en prøveløsladelse, nemlig at få folk ud i det normale liv igen, efter at de har siddet i fængsel.
Magnus Heunicke (S), 2015-04-08:
Så jeg vil gerne sige, at når Vejdirektoratet er involveret i det, er det, fordi det er et interessant projekt, og det er også interessant at finde en måde, vi kan finansiere det her på, som ikke bliver en dummebøde og et irritationsmoment, men noget, der er succesfuldt for Randers' indbyggere.
Brian Mikkelsen (KF), 2011-11-24:
Den 20. august, da S og SF lancerede boligpakken – et meget spændende udspil, som der sikkert vil blive skrevet mange bøger om – var situationen klart den, at det her ville løse det problem, der var på boligmarkedet, med, at salget var gået i stå – lige præcis de forslag, som regeringen skitserede efterfølgende, og som også står i V og K's beslutningsforslag.
Line Barfod (EL), 2008-11-25:
Det har vi ikke kunnet få svar på, og jeg har det altså sådan, at jeg godt kan forstå, hvis der er mange i kommunerne, der synes, det er rigtig svært med de dummebøder, de får fra regeringen og Dansk Folkeparti, hvis de overskrider den ramme, som finansministeren har dikteret.
Line Barfod (EL), 2003-05-27:
Jeg kan især ikke forstå, hvordan Socialdemokratiet, som for 1 år siden var så kraftigt imod anonyme vidner - hvor det jo oven i købet for 1 år siden kun var anonyme vidner, altså tilfældighedsvidner - nu kan gå ind og sige, at man vil gå med til anonyme vidner, der stammer fra rockermiljøet.
Bertel Haarder (V), 2009-04-29:
For det vigtigste i min argumentation er, at jeg altså tror, at det gennemsnitlige skolebestyrelsesmedlem og det gennemsnitlige kommunalbestyrelsesmedlem er lige så børnevenlige og lige så optaget af, at børnene er velorienterede om deres muligheder og rettigheder, som fru Kirsten Brosbøl er.
Helge Adam Møller (KF), 2001-01-16:
Og derefter sagde han: Økonomien skal selvfølgelig hænge sammen. Nu har ministeren haft chancen for at sige, at det var en fortalelse, men det vil sige, at ministeren altså mener og fastholder, at det er rimeligt at vægte økonomien også over hensynet til ofrene for kriminaliteten.
Johanne Schmidt-Nielsen (EL), 2018-01-12:
I årevis har f.eks. krisecentrene, som arbejder med nogle af de unge, som forlader familien, fordi de har trodset familien, trodset den negative sociale kontrol, sagt: Vi mangler udslusningsboliger, vi mangler ressourcer til at samle de her unge op, når de er færdige med at bo på krisecenter, for det er et meget svært brud at tage med alt, hvad man kommer fra.
Per Clausen (EL), 2005-03-04:
Jeg synes, det er en lille smule overraskende – i hvert fald for mig, men nu er jeg jo også ny herinde – at Det Radikale Venstre har det grundsynspunkt, at hvis man har fået afslag i et EUland, er det fuldstændig sikkert, at det er sket på en forsvarlig måde, og at vi derfor roligt kan afvise at tage sagen op i Danmark.
Søren Egge Rasmussen (EL), 2018-10-09:
Det kan være, at der er anledning til et besøg mere, for hvis man ser på, hvad der står i Jyllands-Posten i dag, så tvivler Thomas Medom på, at man sådan når frem til, at 70 pct. af børnene kommer fra de her ikkeudsatte områder.
Benny Engelbrecht (S), 2017-01-25:
Det andet er, at ministeren jo har begået en analyse af pensionsområdet og tilbagetrækningsalderen, og jeg har i den forbindelse noteret mig, at ministeren i den offentlige debat har fremhævet arbejdsmarkedsfrekvensen i aldersgruppen 60-64 år og sammenlignet den med arbejdsmarkedsfrekvensen i den aldersgruppe i Sverige, som i dag er højere end i Danmark.
Mette Thiesen (NB), 2020-11-12:
I Nye Borgerlige er vi valgt af danskerne til at passe på Danmark, så jeg kunne egentlig godt tænke mig at følge op på mit første spørgsmål til ministeren ved at spørge, om ministeren mener, at det er danskernes sikkerhed og tryghed, der vægter højest, eller om det er forældede konventioner skrevet i en helt anden tid med et helt andet formål.
Karen Jespersen (V), 2008-05-28:
Nu er der altså et historisk højt niveau for servicen i kommunerne, bl.a. takket være den økonomiske politik, der er ført, og det, at ledigheden er historisk lav, hvor man i stedet for at bruge en masse penge på overførselsindkomster og understøttelse altså har kunnet bruge dem på en aktiv indsats for en forbedring af servicen.
Søren Espersen (DF), 2012-03-02:
I bog efter bog – den ros skal han have – afslørede erhvervs- og vækstministeren kommunismens elendigheder, hvilket stribevis af forskere som Sakharov, Solsjenitsyn og vor egen Bent Jensen i øvrigt for længst havde gjort på et tidspunkt, hvor erhvervs- og vækstministeren virkede ganske uinteresseret.
Karen Jespersen (S), 2002-05-22:
Hvis man sammenligner regeringens plan »Vækst med vilje« med den tidligere regerings tilsvarende vækstplan dk21, så viser det sig, at det afsnit i dk21, der drejer sig om virksomhedernes sociale ansvar, er ikke med i »Vækst med vilje«, og der er ikke et tilsvarende kapitel eller en omtale af virksomhedernes sociale ansvar. I dk21 var der et helt kapitel, hvor der bl.a. var nævnt konkrete initiativer som sociale klausuler og især det sociale indeks, men de initiativer er ikke beskrevet i »Vækst med vilje«, og det synes jeg er dybt bekymrende.
Ritt Bjerregaard (S), 2003-03-13:
Som jeg tidligere har nævnt det, synes vi, at det ville have været hensigtsmæssigt med en enighed her i Folketinget i dag, hvor vi udstak nogle politiske retningslinjer for det arbejde, der foregår, og derfor efterlyser jeg igen: Er hr. Christian H. Hansen uenig i, at når det drejer sig om forvaltning af det åbne lands naturværdier, og når det drejer sig om sikring af drikkevandsressourcerne, kan det ikke være rigtigt, at landbruget har vetoret eller flertal, og hvis hr. Christian H. Hansen er enig i det, så forstår jeg oprigtig talt ikke, hvorfor han ikke synes, at det er hensigtsmæssigt at få det præciseret efter debatten her i dag.
Ole Stavad (S), 1999-05-06:
Den er først og fremmest baseret på, at nogle mener, at er vi indgået i et internationalt samarbejde med internationale forpligtelser, så følger vi de spilleregler, vi selv har tilsluttet os. Så går vi ikke ud, om jeg så må sige, terroristmæssigt - hverken som regering eller partier, der normalt står med den form for holdninger, altså det at vedstå forpligtelser, vi har påtaget os - og demonstrerer i Folketinget og vedtager en lov, vi ikke tror er i overensstemmelse med internationale forpligtelser.
Lone Møller (S), 2007-05-22:
Men når nu det er, at vi i dag ikke har sundhedsministeren, men en fungerende sundhedsminister, som jo samtidig er beskæftigelsesminister, og som også er ansvarlig for arbejdsmiljøet, så synes jeg, det måske kunne være lidt spændende at få beskæftigelsesministerens bud på, om ministeren vil være indstillet på fremover at sikre, at der bliver strammet op de steder, hvor det er, at rygelovgivningen og beskæftigelseslovgivningen, arbejdsmarkedsloven, karambolerer.
Anders Fogh Rasmussen (V), 2000-09-06:
Lad mig gentage: Jeg kunne godt have undværet, at regeringen på den måde var kommet til at give nejsiden noget at køre rundt med, men helt ærligt, lad os nu snakke om indholdet i stedet for en pjece, der jo i den her sammenhæng i virkeligheden ingenting betyder.
Lars Løkke Rasmussen (V), 2011-04-13:
Jeg forstår efter i går, at der er en fælles erkendelse af, at vi har en udfordring – sådan må jeg forstå de reaktioner, der har været i går: der er sådan en fælles erkendelse – og jeg kan forstå, at alle erkender, at der i hvert fald er en udfordring på 47 mia. kr.
Carl Valentin (SF), 2022-02-08:
Og kan der komme et bredt flertal bag den oprydning, så danskere med udenlandske ægtefæller kan se frem til ikke bare mere gennemskuelige regler, men også stabilitet på området i forhold til skiftende regeringer, så er vi jo nærmest fremme ved idealscenariet for det danske konsensusdemokrati.
Pia Kjærsgaard (DF), 2001-05-31:
Det er dem, der i øjeblikket giver en overbelægningsprocent på landets asylcentre, det er dem, der i øjeblikket belaster myndighederne med at få deres sager behandlet, det er dem, som advokater i rigt mål lukrerer på i forbindelse med at få deres sager genoptaget og genoptaget og genoptaget.
Henrik Høegh (V), 2009-10-29:
Der foreslås en ophævelse af grænsen på 500 ha, som gælder ved forpagtning af jord til samdrift, ophævelse af uddannelseskravet ved forpagtning over 70 ha og ophævelse af afstandsgrænsen på 15 km. Landbrugspligten skal kunne ophæves på arealer med bestående driftsbygninger til husdyrproduktion eller på arealer, der skal anvendes til opførelse af bygninger til en ny husdyrproduktion.
Mai Mercado (KF), 2025-02-19:
Det her lovforslag foreslår bl.a. at give Sund & Bælt yderligere beføjelser til at kunne håndtere udenlandske køretøjer og førere, især i relation til opkrævning af vejafgifter og bøder for at sikre en mere effektiv administration og håndhævelse over for udenlandske trafikanter.
Keld Albrechtsen (EL), 1998-12-18:
Her viser besvarelsen - sådan læser jeg den i hvert fald, og jeg vil godt spørge ministeren, om det er rigtigt, og jeg vil også godt spørge CD's ordfører, som har lagt utroligt megen vægt på, at pensionister blev beskyttet af den her regel med, at de højst kan miste 500 kr. det første år og 500 kr. det næste osv. - at alle de, der skal have nyberegning af boligydelsen, og det gælder også for dem, der skal have boligsikring, ryger ud af den regel.
Kristian Hegaard (RV), 2021-05-21:
Så er vi – fristes jeg til at sige – nået til endnu en slags drilleforslag fra Dansk Folkeparti, der er i gang med sådan en paraderunde med at fremsætte nogle selvstændige beslutningsforslag om et eller andet program, som Socialdemokraterne har, og som man ikke lige selv har haft lejlighed til at læse.
Gitte Lillelund Bech (V), 2003-11-11:
Vi har rent faktisk også givet mulighed for, at man kan få et minimumsfradrag på 24.000 kr. ved udlejning af værelser for at afhjælpe mangelen på ungdomsboliger, og det er rent faktisk sådan, at i København udlejer man nu 40 pct. flere værelser, end man gjorde før.
Martin Henriksen (DF), 2018-12-13:
vi har oplevet noget nyt og spændende i dag, nemlig en socialdemokratisk omsorg for udlændingepolitikken, men vel også et udtryk for den dobbelthed, som i stigende grad er kommet til udtryk fra Socialdemokratiet i de seneste dage og uger: Først kritiserer Socialdemokratiet regeringens linje i forhold til FN's erklæring om migration for derefter at støtte erklæringen.
Erik Larsen (V), 2001-12-05:
Vedrørende valget i Danmark indstiller udvalget i enighed, at Folketinget godkender det i Danmark den 20. november 2001 afholdte valg af medlemmer til Folketinget, de af Indenrigsministeriet og Sundhedsministeriet den 4. december 2001 fremsendte beregninger og opgørelser af dette valg og de på den omdelte valgkredsfortegnelse opførte 175 kandidater som valgte fra og med den 20. november 2001.
Yvonne Herløv Andersen (CD), 1999-12-03:
Det, man sådan kan sige der er kommet ud af den debat, vi har haft i salen i dag, er, at den træthed, der har bredt sig med hensyn til opretning af centre, råd og komiteer, også har lagt sig som en våd dyne over vores forslag om et genterapiråd.
Lissa Mathiasen (S), 2002-01-09:
Så vil jeg da godt for at få det afdækket lidt mere spørge: Betyder det, at de penge, der eventuelt måtte komme ud af det, kun kan blive brugt til nybyggeri af almene boliger, eller kunne det tænkes, når det bliver sagt fra finansministerens side, at de skal gå til boligområdet, at det også måtte betyde, at man f.eks. kunne bruge dem til at lempe beskatningen på pensionskassebyggeri, dvs. en anden form for lejeboliger?
Søren Krarup (DF), 2002-03-21:
I fru Ritt Bjerregaards bemærkninger til dette forslag til folketingsbeslutning om styrket integration er der et interessant udtryk, som straks fangede min opmærksomhed, og det er ordet sammenhængskraft. Fru Ritt Bjerregaard skriver, at Danmark i disse år står over for den udfordring at sikre sammenhængskraft i samfundet.
Per Clausen (EL), 2007-01-19:
Når nu hr. Jens Kirk faktisk får det klare tilsagn fra Det Radikale Venstre – og jeg skal gerne tilslutte mig det tilsagn – at vi sådan set er indstillet på, at de midler, som vi tager fra landbruget i form af at lave den her modulering af landbrugsstøtten, at dem bruger vi på jordbrugsområdet bagefter til en støtte, en omlægning, som også gør, at det danske jordbrug og det danske landbrug bliver mere konkurrencedygtigt i fremtiden, er det ikke så et godt tilbud?
Bjarne Corydon (S), 2015-03-18:
Under den her regering er der hvert år afsat flere penge til at løfte vores fælles velfærd, og det har jo sikret målrettede løft af ældreområdet, af børneområdet, af sundhedsområdet og af uddannelsesområdet, og fremover vil der også være plads til at øge den offentlige beskæftigelse.
Peter Skaarup (DF), 2004-11-25:
Hvis vi nu skræller alt, hvad der hedder for eller imod tyrkisk medlemskab, væk, også i det beslutningsforslag, som Dansk Folkeparti er kommet med – vi har vel otte-ti gode punkter, som hver især argumenterer for, at man ikke skal optage Tyrkiet i EU – og siger, at det er vi ikke interesseret i at diskutere, men udelukkende i at diskutere, om man kan holde en folkeafstemning om det her spørgsmål, så er det, jeg ikke forstår SF's holdning.
Henrik Vestergaard (V), 2004-03-25:
For det andet kan udviklingslandene allerede i dag klage over EU's fastsatte standarder, såfremt de afviger fra de internationale, hvad der rent faktisk ikke er normen, og vi støtter udviklingslandene med midler til at føre sådanne sager. For det tredje hjælper vi jo netop udviklingslandene i dag med at opfylde de europæiske og internationale standarder.
Naser Khader (KF), 2011-05-26:
Hvad angår Stockholmprogrammet, som fastlægger de politiske prioriteter – ikke de lovgivningsmæssige – på de retlige og indre anliggender i perioden 2010-2014, og som blev vedtaget af EU's regeringschefer i december 2009, så er det altså ikke første gang, Folketinget bliver orienteret om programmet.
Karsten Hønge (SF), 2016-12-02:
Så hvis det overhovedet skulle give mening og jeg skulle prøve at gå ind på tankegangen – jeg blev i øvrigt også helt overrasket, da jeg hørte hr. Joachim B. Olsen bruge ord som solidarisk, den skulle jeg da lige synke en gang – så kunne man jo forestille sig, at man løftede bunden for dem, der ikke var forsikret.
Morten Helveg Petersen (RV), 2003-01-23:
Det Radikale Venstre er stolt af de mange tusinde danskere, der i de senere årtier har gjort tjeneste for fred i verdens brændpunkter, og vi anerkender, at vi som lovgivere også har et ansvar, når voldsomme oplevelser under udsendelse efterfølgende kan sætte sig som krigstraumer og depression.
Jan Trøjborg (S), 2002-05-29:
Jeg er fuldstændig enig med ministeren, og jeg takker for svaret om, at et patent, hvis det skal gøres gældende, skal indeholde en nyhedsværdi, og så skal det have en, som vi kalder det, tilstrækkelig opfinderhøjde, altså indeholde tilstrækkelig nyt til, at man kan udtage et patent.
Holger K. Nielsen (SF), 2009-05-19:
Det er jo det, som man kalder oprørsbekæmpelse eller i det militære fagsprog counterinsurgency, altså at man ikke er inde i en klassisk krig, men i en asymmetrisk krig, hvor det ikke så meget handler om at besejre en fjende militært, men handler om at vinde lokalbefolkningens tillid, så man kan fjerne forudsætningerne for den oprørsbevægelse, som er der.
Peter Hummelgaard (S), 2025-01-08:
Som spørgeren forhåbentlig også ved – nu siger jeg det bare igen – har vi i regeringsgrundlaget forpligtet os selv til, at vi vil sætte hårdere ind over for utryghedsskabende adfærd, så det bliver mere trygt for alle, der færdes i f.eks. boligområder og på togstationer, herunder se på muligheden for at skærpe indsatsen mod vanvidskørsel.
Nicolai Wammen (S), 2023-01-18:
Og finansierer vi det ikke på den her måde, mener vi ikke, at der er nok penge til regeringens øvrige prioriteringer, som jo bl.a. er klimainvesteringer, og at, når der bliver flere børn og ældre, heldigvis, følger pengene med, og et løft af psykiatrien, for blot at nævne nogle af de vigtige ting, som jeg også ved optager Enhedslisten.
Hans Kristian Skibby (DF), 2011-04-07:
Så er det, jeg siger, at der jo er en kæmpestor disharmoni mellem det at stå hernede og løfte fanen så højt og sige, at man kæmper for frihedsrettigheder til kommunerne, og det, at ens eget parti faktisk helt ned på fødevareniveau gør det diametralt modsatte.
Anders Samuelsen (RV), 2003-05-13:
Eller er det seriøst ment, når ministeren siger, at hvis f.eks. Socialdemokratiet, Det Radikale Venstre, Kristeligt Folkeparti og SF mener, at det er dybt problematisk, er det nok til, at ministeren siger: Godt, det respekterer jeg, jeg trækker forslaget?
Anne Grete Holmsgaard (SF), 2004-04-22:
SF's ordfører på denne sag, hr. Ole Sohn, kan desværre ikke være til stede, men jeg vil på hans vegne meddele, at SF kan støtte forslaget, idet vores ordfører især lægger vægt på den øgede regnskabskontrol, som bliver konsekvensen af en gennemførelse af forslaget.
Mariann Fischer Boel (V), 1999-01-19:
Det, Venstre har bedt om, er ikke identiske lovforslag på skatteministerens område og på fødevareministerens område, men blot om en vis korrespondance mellem de to områder, for ministeren må jo være klar over, at det ikke er praktisk, når to sæt lovforslag modarbejder hinanden.
Per Ørum Jørgensen (KD), 2011-02-24:
Og det er jo dér, hvor vi ligesom sondrer; når der f.eks. tales om et optjeningsprincip for, at ens børn kan få fri adgang til folkeskolen, er det jo klart i strid med grundloven, så det kan vi selvfølgelig ikke støtte, for den skal vi overholde.